open-index/open-wikipedia-markdown huggingface dataset:
Pirkko Eskola

**Pirkko Eskola,** o.s. **Linkola,** (s. 1938) on suomalainen fyysikko, joka tunnetaan erityisesti roolistaan kahden uuden alkuaineen, rutherfordiumin ja dubniumin, löytämisessä.

Eskola työskenteli Lawrence Berkeley National Laboratoryssä Kaliforniassa 1960–1970-luvuilla osana tutkijaryhmää, jota johti Albert Ghiorso. Eskola ja hänen miehensä Kari Eskola olivat mukana tiimissä, joka vuonna 1969 onnistui synnyttämään rutherfordiumin pommittamalla kaliforniumia hiilen 12C-isotoopilla. Dubnium oli alun perin synnytetty Neuvostoliitossa vuonna 1968, mutta Berkeleyn tiimi tunnisti sen myös vuonna 1970. Nimeämisestä syntyi kiistaa, mutta IUPAC valitsi nimen dubnium vuonna 1997.

Eskola väitteli tohtoriksi vuonna 1975 aiheella ”Studies of production and decay of some alpha-active isotopes of einsteinium, mendelevium, nobellium and lawrencium”, jossa hän tutki yhteensä 18 isotooppia, joista yhdeksän oli uusia. Hänen työnsä keskittyi mittaustulosten analysointiin, sillä hän ei voinut osallistua itse tutkimuksiin säteilyvaaran vuoksi.

Eskolat jatkoivat uraansa ydinfysiikan tutkijoina Los Alamos National Laboratoryssä New Mexicossa vuosina 1982–1983. Eskola työskenteli myös VTT:ssa (Valtion teknillinen tutkimuslaitos) vuosina 1985–2000 erikoistutkijana ja jaoston päällikkönä. Lisäksi hän toimi Suomen Fyysikkoseuran *Physica Fennica* -lehden toimitussihteerinä vuonna 1973.

## Lähteet
Jumalan synty

**Jumalan synty** on tubettaja ja teologian tohtori Ville Mäkipellon ja eksegetiikan tutkijoiden Juha Pakkalan ja Raimo Hakolan kirjoittama tietokirja, jonka on kustantanut Otava. Se julkaistiin 19. maaliskuuta 2025. Teos kertoo Jumalan inhimillisestä taustasta.

Kirjan julkaisupäivänä Mäkipelto julkaisi videon yhdestä kirjassa käsiteltävästä aiheesta, naisjumala Ašerasta, joka on hyvin todennäköisesti Jahve-jumalan vaimo, joka siirtyi täksi aiemman uskonnon Ēl-jumalalta.

## Yleiskatsaus
Jumala on historiaan eniten vaikuttaneita ideoita. Hänellä on perusteltu sortoa ja tekoja. Juutalaisuudessa ja kristinuskossa uskotaan, ettei kaikkivaltias muutu, mutta arkeologian ja kriittisen tekstintutkimuksen perusteella asia on toisin.

Kirja esittelee Jumalan varhaishistoriaa ja kuvaa, kuinka muinaisesta myrskynjumalasta kehittyi kaikkivaltias Jumala ja juutalaisesta opettajasta ylösnoussut Kristus ja Jumalan poika. Se käsittelee myös muita asioita Jumalan taustasta, kuten Hänen sukupuoltaan ja lisäksi myös esimerkiksi enkeleitä, demoneja ja helvettiä.

## Vastaanotto
MTV Uutisten toimittajan Pertti Nybergin tekemän kirja-arvion mukaan Jumalan synty on varsin mielenkiintoinen ja sen merkittävin ansio on, että juutalaiskristillisen Jumalan historiasta on viimeinkin julkaistu teos suomen kielellä.

Sana-lehden toimittajan Janne Villan mukaan kirja oli kunnianhimoinen tehtävä, kun noin puolet siitä käsittelee juutalaisten Jumalan Jahven rakentumista ja toinen puoli Jeesusta Kristusta.

Iltalehden mukaan kirjaa on paheksuttu jopa niin paljon, että sellainen on poltettu takassa. Myös ainakaan Jämsän seurakunta ei antanut tilojaan käyttöön kirjan esittelytilaisuutta varten. Kirja on kuitenkin otettu vastaan myös myönteisesti esimerkiksi monen kirjan hyvin vastaanottaneen Helsingin kirkkoherran tullessa Otavan järjestämään kirjan julkaisutilaisuuteen. Eläköitynyt lääninrovasti ja Suomussalmen kirkkoherra Risto Kormilainen arvioi kirjaa positiivisesti ja totesi Kainuun Sanomissa julkaistussa kirja-arviossa, että ”Usko ja tiede operoivat eri tasoilla.” 

Suomen teologisen instituutin teologinen asiantuntija ja teologian tohtori Vesa Ollilaisen mukaan *Jumalan synty* onnistuu herättämään tärkeää filosofista keskustelua teologian ja tieteen suhteesta sekä popularisoimaan tutkimuskentän näkökulmia, mutta kärsii samanaikaisesti valikoivasta lähteiden käytöstä, ideologisista premisseistä ja metodologisista heikkouksista, jotka heikentävät kirjan tieteellistä uskottavuutta.

## Lähteet

## Aiheesta muualla
*
Maman

**Maman** () on ranskalaisen laulajan Louanen kappale. Hän edusti Ranskaa Eurovision laulukilpailussa 2025 Sveitsissä.

Kappale sijoittui seitsemänneksi saatuaan 230 pistettä. 

## Lähteet
Guarania

**Guarania** on paraguaylainen musiikin genre. Etenkin paraguaylaisesta polkasta vaikutteita saanut genre on kehittynyt 1900-luvun alkupuoliskolla ja siitä on tullut osa paraguaylaista identiteettiä.

Guarania on saanut alkunsa 1900-luvun alkupuoliskolla. Sen luojana on pidetty José Asunción Floresia (1904-1972). Flores sävelsi ensimmäisen guaraniana pidetyn kappaleen vuonna 1925 ja teki myöhemmin useita muita kappaleita, joita sanoitti runoilija Manuel Ortíz Guerrero. Tyyli innoitti monia tuon sukupolven paraguaylaisia muusikkoja, kuten Mauricio Cardozo Ocampo, Herminio Giménez ja Félix B. Pérez Cardozo. 

Guaranian tyyliin on vaikuttanut paraguaylainen polkka, populaarimusiikki ja alkuperäiskansojen musiikki. Paraguaylaisen polkan tapaan guaranialle tyypillisiä piirteitä ovat syknopoitu rytmi ja hidas tempo. Kappaleet on usein sanoitettu guaranin kielellä. Taustalla soivat usein kitara ja kontrabasso. Genreä on kuvailtu paraguaylaisen arvomaailman ilmentymäksi. Se on ollut myös osa maan identiteettiä.

Guarania on ollut osa Unescon aineettoman kulttuuriperinnön luetteloa vuodesta 2024.

## Lähteet
Tätä on kristinusko

**Tätä on kristinusko** () on C. S. Lewisin apologeettinen teos vuodelta 1952. Kirjan on suomentanut  suomentanut Marja Liljeqvist ja suomennoksen on julkaissut Kirjaneliö vuonna 1978. Ruth Wathénin suomennoksen nimellä *Ehyt elämä* on vuonna 1962 julkaissut Suomen Lähetysseura.

Teos perustuu tekijän radiopuheisiin, joita hän piti BBC:llä toisen maailmansodan aikana. Kirja on kolmannella sijalla *[[Christianity Today]]* -lehden vuonna 2006 laatimassa listassa viidestäkymmenestä merkittävimmästä kirjasta, jotka ovat muovanneet evankelikaaleja.

Teos on ei-teologin kirjoittama yleinen johdatus kristinuskoon. Se perustelee kristillistä maailmankatsomusta ja vakaumusta järkiargumentein ja käsittelee sekä oppia että moraalia. Kirja alkaa tarkastelemalla luonnollisen moraalilain olemusta ja Jumalan olemassaolon mahdollisuutta sen varassa tehdyn päättelyn mahdollistamana. Kirjan ensimmäinen osa ei vielä edes astu kristinuskon alueelle. Neljännessä osassa käsitellään kolminaisuusoppia. Moraalin suhteen Lewis liittyy hyve-etiikkaan. Moraalinen elämä ei ole lista kieltoja, vaan käskyt auttavat ihmistä kehittymään kohti hyvää.

Liljeqvistin suomennoksen vuoden 2012 painos sisältää Antti Nylénin esipuheen.

## Suomenkieliset painokset
*Ehyt elämä. Suom. Ruth Wathén, Suomen Lähetysseura, 1962. 
*Tätä on kristinusko, Suom. Marja Liljeqvist, Kirjaneliö 1978, 1985.
*Tätä on kristinusko, Suom. Marja Liljeqvist. Kirjapaja 2012 

## Katso myös
*Ihmisyyden tuho
*Kärsimyksen ongelma

## Lähteet

## Aiheesta muualla
*Mere Christianity 
*Mere Christianity - by: C. S. Lewis YouTube.com
Dean Huijsen

**Dean Donny Huijsen Wijsmuller** (s. 14. huhtikuuta 2005 Amsterdam) on alankomaalais-espanjalainen jalkapalloilija, pelipaikaltaan puolustaja, joka edustaa Espanjan Primera Divisiónissa pelaavaa Real Madridia.

## Juniorivuodet

Huijsen syntyi Amsterdamissa, mutta muutti perheensä kanssa 5-vuotiaana Espanjan Aurinkorannikolla sijaitsevaan Marbellaan, jossa hän liittyi Costa Unidan junioreihin. 10-vuotiaana hän liittyi Málagan junioreihin. 16-vuotiaana hän muutti Italiaan pelaamaan Juventuksen nuoriin ikäluokkiin.

## Seurajoukkueura

### Juventus (2023–2024)

Dean Huijsen pelasi avausottelunsa Juventus Next Genissä eli Juventuksen reservijoukkueessa 8. tammikuuta 2023 tappiossa Pordeonea vastaan. Juventuksen edustusjoukkueessa hän pelasi ensimmäisen kerran 22. lokakuuta 2023 1–0 voitossa AC Milania vastaan. Tuo ottelu jäi lopulta hänen kautensa viimeiseksi.

### AS Roma (2024–2024) (laina)

Huijsen siirtyi lainalle Juventuksesta AS Romaan tammikuussa 2024. Hän pelasi joukkueessa 13 ottelua, tehden 2 maalia.

### Bournemouth (2024–2025)

Dean Huijsen siirtyi 30. kesäkuuta 2024 Juventuksesta Valioliigassa pelaavaan Bournemouthiin 6-vuotisella sopimuksella ja 15,2 miljoonan euron siirtohinnalla. Markkina-arvo voi kuitenkin nousta jopa 18,2 miljoonaan. Kaudella 2024–2025 Huijsen teki todellisen läpimurtonsa ammattilaistasolla. Hän pelasi Valioliigassa 32 ottelua, joissa hän onnistui kolme kertaa maalinteossa. Hän onnistui ensin 5. joulukuuta 2024 kotiottelussa Tottenhamia vastaan ja myöhemmin 22. joulukuuta 2024 0–3-vierasvoitossa Manchester Unitedia vastaan sekä 3. toukokuuta 2025 2–1-vierasvoitossa Arsenalia vastaan.

### Real Madrid (2025–)

Espanjan Primera Divisiónissa pelaava Real Madrid tiedotti 17. toukokuuta 2025 Huijsenin siirtyvän joukkueseen viisivuotisella sopimuksella AFC Bournemouthista. Huijsen teki ensimmäisen maalinsa Real Madridin pelaajana 23. marraskuuta 2025 Primera Divisiónin ottelussa Elcheä vastaan.

## Maajoukkueura

Huijsen on edustanut Alankomaiden nuorisomaajoukkueita vuodesta 2021 lähtien. Tammikuussa 2024 Huijsen mainitsi halunsa edustaa Espanjaa kansainvälisellä tasolla, sillä hänen äidinpuoleiset juuret ovat espanjalaisia, vaikka hän onkin syntynyt Alankomaissa. Hän teki debyyttinsä Espanjan alle 21-vuotiaiden jalkapallomaajoukkueessa 21. maaliskuuta 2024 ystävyysottelussa Slovakiaa vastaan. Huijsen sai ensimmäisen A-maajoukkuekutsun maaliskuussa 2025, kun hänet nostettiin joukkueeseen loukkaantuneen Íñigo Martínezin tilalle Kansojen liigan puolivälieräotteluihin Alankomaita vastaan.
## Lähteet
Felix Friberg

**Felix Friberg** (s. 18. helmikuuta 2005 Vaasa) on suomalainen jalkapalloilija. Friberg edustaa Veikkausliigassa pelaavaa Vaasan Palloseuraa. Pelipaikaltaan hän on keskikenttäpelaaja.

## Seuraura
Friberg on Sundom IF:n kasvatti. Hän siirtyi Vaasan Palloseuran riveihin vuonna 2019 pelaten seuran juniorjoukkueessa ja samalla vietti vuoden Wasa Fotbollsakademin riveissä. Friberg nostettiin akatemian kokoonpanoon vuonna 2022, jonka lopulla hän allekirjoitti kolmevuotisen sopimuksen kattaen vuoteen 2025 asti. Friberg debytioi edustusjoukkueessa Veikkausliigassa 13. toukokuuta AC Oulua vastaan pelatussa vierasottelussa.

## Maajoukkueura
Friberg osallistui U-16 maajoukkueleirille vuonna 2021. Hänet nimettiin myöhemmin samana vuonna Suomen U17 maajoukkueeseen pelaamaan tuplaotteluun Islannin U17 maajoukkuetta vastaan, jossa hän pelasi molemmissa peleissä.

## Yksityiselämä
Felix Friberg on uransa päättäneen jalkapalloilijan Henrik Fribergin poika. 

Fribeg opiskelee Vasa gymnasiumin urheilulinjalla. Hänet on nimetty Vaasanseudun urheiluakatemian "Wall of fame" -listalle. 

## Lähteet

## Aiheesta muualla
* Felix Friberg Palloliiton sivuilla 
* Felix Friberg Transfermarkt-sivustolla
Esa diva

**Esa diva** () on espanjalaisen laulajan Melodyn kappale. Se voitti Espanjan euroviisukarsinnan *Benidorm Fest 2025* ja edusti maata vuoden 2025 Eurovision laulukilpailussa. Kappale sai finaalissa 27 ääntä ammattiraadeilta ja kymmenen yleisöltä, minkä myötä se sijoittui 24. sijalle.

## Lähteet
Matriarkaalinen perhe

**Matriarkaalinen perhe** on perhe, jossa äidillä on ratkaisevan tärkeä rooli päätöksien teossa ja perheen elämässä. Tälläinen perheasetelma on yleinen kulttuureissa ja yhteisöissä, joissa naisilla on yleensä vahva asema. Matriarkaalisia perheitä ovat myös perheet, joissa äiti on yksinhuoltaja. Matriarkaaliset perheet ovat yleisiä alkuperäiskansojen keskuudessa, kuten saamelaisten ja irokeesien keskuudessa. Saamelaiskulttuurissa äiti tekee päätöksiä kotona ja huolehtii kodin asioista samalla kun hän hoitaa myös kodin ulkopuolisia asioita. Perhe voi olla osittain patriarkaalinen ja osittain matriarkaalinen. Romaniperheissä isä huolehtii perheenjäsenten ja perheen ulkopuolisten ihmisten välisistä suhteista, kun taas äiti huolehtii perheen sisäisistä asioista.

## Lähteet
Thomas Preining

**Thomas Preining** (s. 21. heinäkuuta 1998 Linz) on itävaltalainen moottoriurheilija. Hän kilpailee tällä hetkellä Deutsche Tourenwagen Masters -sarjassa, jossa hän voitti vuonna 2023 sarjan mestaruuden. Hän on voittanut myös Saksan Porsche Carrera Cupin 2018 mestaruuden.

Thomas Preiningin isä on Andreas Preining (s. 1960), entinen moottoripyöräkilpailija, joka menestyi 1990-luvulla ja joka nyt johtaa etsivätoimistoa Linzissä.

## Ura

Preining aloitti kilpauransa vuonna 2015 formulaluokissa ajaen ADAC Formula 4 ja Italian Formula 4 -sarjoissa. Vuonna 2016 hän sijoittui ADAC F4 -sarjassa viidenneksi.

Vuonna 2017 Preining kilpaili Porsche Supercup ja Saksan Porsche Carrera Cup -sarjassa. Vuonna 2018 Preining voitti Saksan Carrera Cupin mestaruuden ja sijoittui Porsche Supercup -sarjassa kolmanneksi. Vuonna 2019 Preining ajoi muun muassa ADAC GT Masters, European Le Mans Series ja International GT Open -sarjoissa. Vuonna 2020 Preining kilpaili GT World Challenge Europe Endurance Cup -sarjassa ja yhden kilpailun Intercontinental GT Challenge -sarjassa. Lisäksi Preining on ajanut urallaan kestävyysajoissa kuten Nürburgringin ja Le Mansin 24 tunnin ajossa.

Preining siirtyi vuonna 2022 Deutsche Tourenwagen Masters -sarjaan. Hän sijoittui sarjapisteissä viidenneksi. Vuonna 2023 Preining voitti DTM-sarjan mestaruuden.

Preining toimi Porschen Formula E -tallin testikuljettajana kaudella 2019-20 ja on ajanut sarjan tulokastesteissä.

## Aiheesta muualla
*Thomas Preining Driver Databasessa

## Lähteet
Hindulaisuus Suomessa

**Hindulaisuus Suomessa** on yksi Suomen vähemmistöuskonnoista.

Perinteinen hindulaisuus on vahvasti etninen uskonto, ja koska Suomessa on ollut eteläaasialaisia maahanmuuttajia vain suhteellisen vähän, ei ole pitkään ollut maahanmuuttaja-hindujen yhteisöjä. Hindulaisia vaikutteita on tullut myös uususkonnollisuuden kautta. 

Suomessa toimineista uususkonnollisista liikkeistä ensimmäisiä olivat teosofia ja Ananda Marga. Vaikka ne  perustuivat hindulaisiin oppeihin, kannattajat tuskin pitivät itseään hinduina. Krishna-liike on toiminut Suomessa rekisteröityneenä uskonnollisena yhdyskuntana vuodesta 1984. Sillä on Suomen vanhin hindulainen pyhättö, Malmin Krishna-temppeli. Sen seuraajiin on liittynyt myös Suomen intialaisia. Maahanmuuton lisääntyessä alkoi muodostua myös etnisiä hinduyhteisöjä. Hindulaisuus on näkyvä osa Pikku-Intian elämää. Pääkaupunkiseudulla on 2020-luvulla jo useita temppeleitä. Monet Suomeen muuttaneet intialaiset ovat edellisen kotimaansa perinteistä ja uskonnosta  kiinnostuneempia kuin ennen muuttoaan. Jopa ateistit osallistuvat hindulaisiin seremonioihin. Sri Lankasta ja Intiasta muuttaneet tamilit ovat perustaneet Suomen Hindut -yhdyskunnan. Koulujen uskonnonopetusta järjestää yleensä Krishna-liike. Suomen hindulaisten yhteisöjen keskusjärjestönä toimii vuonna 2019 perustettu Suomen Hindufoorumi, joka edustaa hinduja uskontojen yhteistyöjärjestö Uskot-foorumissa. Hindufoorumiin kuului neljä jäsenyhteisöä vuonna 2024. 

Intialaisen uskonnollisen johtajan ja henkisen opettajan Äiti Amman seuraajat perustivat Leppävirralle keskuksen vuonna 2024.

Joogassa hindulaisuus näkyy eniten sen fyysisten harjoitusten taustalla olevana perinteenä. Jooga-asennot (asana) tunnetaan useimmiten sanskritinkielisillä nimillään. Ayurveda (Intian perinteinen lääketiede) on kiinnostanut vaihtoehtohoitojen joukossa.

## Lähteet
Sami Pilvilä

**Sami Pilvilä** () oli suomalainen muusikko ja laulaja. Hän voitti *Lapsitähti*-kilpailun vuonna 1986 ja osallistui Syksyn säveleen vuonna 1987. Pilvilä jatkoi musiikkiuraansa aikuisikään asti ja esiintyi muun muassa televisio-ohjelmissa ja keikoilla.

## Varhaiselämä ja lapsitähteys
Sami Pilvilä syntyi Porissa mutta vietti nuoruutensa Ylitorniolla ja muutti myöhemmin Ouluun, missä hän opiskeli Madetojan musiikkilukiossa. Hän nousi kansansuosioon jo lapsena voitettuaan *Lapsitähti*-kilpailun vuonna 1986. Seuraavana vuonna, 12-vuotiaana, hän osallistui Syksyn säveleen kappaleella ”Äiti laihduttaa”, jonka sävelsi Veikko Samuli ja sanoitti Juha Vainio. Kappale esitettiin *Syksyn Sävel Satoa* -ohjelmassa, ja se oli Pilvilän läpimurto. Samana vuonna hän julkaisi ensimmäisen levynsä Matin ja Tepon levy-yhtiön kautta.

## Ura aikuisena
Pilvilä palasi esiintymään vuonna 1995 MTV3-kanavan ''Kiitorata''-musiikkiohjelmassa. Siinä hän esitti kappaleen ”Otan kitaran ja soitan sulle”. Ohjelma nosti esiin uusia suomalaisia artisteja, ja Pilvilä julkaisi sen jälkeen muutamia albumeja. Hän jatkoi musiikin tekemistä ja keikkailua läpi vuosien keskittyen iskelmään ja kevyempään poppiin. Pilvilä esiintyi vielä vähän ennen kuolemaansa, ja hänen viimeinen keikkansa oli tiettävästi lauantaina 15. maaliskuuta 2025.

## Yksityiselämä
Pilvilä asui Oulussa, missä hän perusti perheen. Hän oli kertonut syksyllä 2024 sosiaalisessa mediassa nikamansiirtymän aiheuttamista selkävaivoista. Pilvilä kuoli 16. maaliskuuta 2025 ollessaan 50-vuotias.

## Lähteet
Monte Mario

**Monte Mario** on vuori Rooman kaupungissa Italiassa. Se on Rooman kaupunkialueen korkein kohta, ja sen korkeus on 139 metriä merenpinnasta laskettuna. Vuori sijaitsee Tiberin länsipuolella linnuntietä noin 2,3 kilometriä pohjoiseen Vatikaanista.

Monte Marion antiikin aikaiseksi nimeksi esitetään usein *Vaticanus* (*Vaticanus mons*), mutta todellisuudessa Vaticanus oli epämääräisempi nimitys, joka saattoi viitata useisiin muihinkin kukkuloihin Janiculumin (nyk. Gianicolo) ja nykyisen Monte Marion välisellä harjanteella, ja vakiintui myöhemmin tarkoittamaan kukkulaa nykyisen Vatikaanin alueella. Vuoren nykyisen nimen alkuperää ei tunneta, ellei se ole muuntunut antiikin aikaisesta nimestä *Malus* (*Malus mons*).

Keskiajalla Monte Mario sai nimekseen *Mons Gaudii* eli *Monte della Gioia* (”Ilon vuori”), sillä monille pyhiinvaeltajille avautui sieltä ensimmäisen kerran näköala Roomaan ja Pietarinkirkolle.

## Lähteet

## Aiheesta muualla
Adyen

**Adyen** on alankomaalainen finanssiteknologiayhtiö, joka perustettiin vuonna 2006. Sen perustivat Arnout Schuijff ja toimitusjohtaja Pieter van der Does, jotka aiemmin olivat perustaneet Bibit-maksupalvelun. Adyenin osakkeilla alettiin käydä kauppaa Amsterdamin pörssissä vuonna 2018 järjestetyssä listautumisannissa.

Adyenin teknologialla hoidetaan maksuliikennettä sekä netissä että paikan päällä liikkeissä. Adyenin teknologiaa käyttävät muiden muassa Uber, Spotify, Airbnb, Lightspeed Commerce, H&M, Meta ja S-ryhmä. Vuonna 2017 Adyen sai pankkipalveluille tarkoitetun eurooppalaisen lisenssin. Myöhemmin se sai vastaavat lisenssit Isossa-Britanniassa ja Yhdysvalloissa. Vuonna 2017 Adyenin palveluiden välityksellä siirrettiin 108 miljardia euroa.

Adyen liittyi European Payments Counciliin vuonna 2024.

## Lähteet

## Aiheesta muualla
* Viralliset sivut
Odysee

**Odysee** on amerikkalainen hajautettu videonjakoalusta, joka perustuu LBRY-lohkoketjuun. Se asettuu vaihtoehdoksi suurille videonjakosivustoille (kuten YouTube), mutta painottaa sananvapautta ja hajauttamista.

Alustan avulla käyttäjät voivat ladata, jakaa ja kaupallistaa videoita kryptovaluuttojen kautta, samalla kun sisällön pysyvyys säilyy vertaisverkon kautta.

## Historia

Sivusto on perustettu vuonna 2020. kirjoittanut Julian Chandra. Kesäkuussa 2024 sen osti Forward Research. Hankinta tapahtuu sen jälkeen, kun Odyseen entinen emoyhtiö LBRY hävisi tapauksen Yhdysvaltain arvopaperi- ja pörssiviranomaiselle heinäkuussa 2023.

## Lähteet

## Aiheesta muualla
* Virallinen sivusto
Yhteinen elämä

**Yhteinen elämä** () on Dietrich Bonhoefferin kristillinen spiritualiteettia käsittelevä kirja vuodelta 1939.

Vuosina 1935-1937 Bonhoeffer johti perustamaansa tunnustuskirkon salaista pappisseminaaria Finkenwaldessa. Tältä kaudelta ovat peräisin hänen kaksi klassikkoaan: *Kutsu seuraamiseen* (*Nachfolge*) ja *Yhteinen elämä*. Kirja perustuu kokemukseen pappisseminaarin yhteisen elämän luostarinomaisesta yhteisöllisestä hengellisyydestä. Teos käsittelee esimerkiksi säännöllisten aamuhartauksien ja perhehartauksien, yksityisten rukoushetkien ja yhteisten psalmirukousten, Raamatun säännöllisen lukemisen ja hiljaisen mietiskelyn sekä sielunhoidon ja ripin merkitystä.

## Lähteet

## Suomenkieliset painokset
* *Kristillinen yhteiselämä*. Suomentanut Aune Krohn. Helsinki: Suomen sisälähetysseura, 1962.
* *Yhteinen elämä*. Saksan kielestä suomentanut Anna-Maija Raittila. Yhteyden puu -sarja. Helsinki: Kirjapaja, 1987. 
## Aiheesta muualla
*Study Guide for Dietrich Bonhoeffer's "Life Together" George Fox University
*Life Together (Dietrich Bonhoeffer) audiobook YouTube.com
Henry Marsh

**Henry Marsh** on seuraavien henkilöiden nimi:

* Henry Marsh (s. 1948), englantilainen muusikko
* Henry Marsh (s. 1950), englantilainen neurokirurgi ja kirjailija
* Henry Marsh (s. 1954), yhdysvaltalainen estejuoksija ja olympiaurheilija
Henry Marsh (lääkäri)

**Henry Thomas Marsh** (s. 1950) on englantilainen neurokirurgi ja kirjailija. Hän oli yksi ensimmäisistä englantilaisista neurokirurgeista, jotka tekivät tiettyjä aivoleikkauksia pelkästään paikallispuudutuksella. Marsh on osallistunut Ukrainan terveydenhuoltojärjestelmän uudistamiseen ja työskennellyt siellä kirurgina, mistä kertoo Emmy-palkittu dokumentti *The English Surgeon*. Hän on kirjoittanut kokemuksistaan kolme bestseller-listalle yltänyttä muistelmateosta, joista *Elämästä, kuolemasta ja aivokirurgiasta* saavutti kansainvälistä menestystä. 

Marsh nimitettiin Brittiläisen imperiumin komentajaksi (CBE) vuonna 2010 tunnustuksena hänen lääketieteellisestä panoksestaan Yhdistyneessä kuningaskunnassa ja Ukrainassa.

## Teokset
* 
* 
* 

## Lähteet

## Aiheesta muualla

*
Postliberalismi

**Postliberalismi** on katolisista piireistä alkunsa saanut ideologia, joka on saavuttanut näkyvyyttä 2000-luvulla muun muassa Yhdysvalloissa. Se on vastareaktio niille koetuille epäkohdille, jotka postliberalismin kannattajien mukaan johtuvat liberalismista. 

Postliberalismiin sisältyy sekä sosiaaliliberalismin että libertarismin kritiikki. Aatetta pidetään yleensä oikeistolaisena kulttuurisissa kysymyksissä, mutta vasemmistolaisena taloudellisissa kysymyksissä. Postliberalismissa korostetaan yhteisen edun käsitettä ja uskonnollisen perinnön merkitystä. Postliberaalit ajattelijat pitävät tärkeänä sosiaalisista velvoitteista, yhteisöstä ja traditiosta huolehtimista perheen, kirkon ja kansakunnan avulla. Postliberaalit ajattelijat ovat selittäneet maailman taloudellisia, sosiaalisia, polittisia ja ympäristökriisejä yhteisen edun sivuuttamisella. Vaikka postliberaalien välillä on näkemys- ja painotuseroja, kuuluvat postliberalismin tavoitteisiin usein kirkon ja valtion eron heikentäminen, aborttivastaisuus, pornografian kieltäminen, liiketoiminnan rajoittaminen sapattina, keskiluokan turvaverkkojen vahvistaminen sekä seksuaali- ja sukupuolivähemmistöjen oikeuksien vastustaminen. Postliberaalin liikkeen piirissä on esiintynyt myös vastavallankumouksellisia ajatuksia yliopistojen kaltaisten instituutioiden ottamisesta postliberaalien hallintaan ja eliitin korvaamisesta. Postliberaalit ovat usein tukeneet Viktor Orbánia, joka tunnetaan niin kutsutusta illiberaalista demokratiasta. Postliberalismin kriitikot ovat syyttäneet aatetta autoritarismista ja protofasismista. Esimerkiksi Floridan Ave Maria -yliopiston politiikan tutkimuksen professori James Pattersonin mukaan postliberalismi suosii autoritaarisia oikeistohallintoja.

Postliberaaleihin ajattelijoihin kuuluvat Patrick J. Deneen, Adrian Vermeule, Sohrab Ahmari, Yoram Hazony, Adrian Pabst, Chad Pecknold ja Gladden Pappin. Yhdysvalloissa liikkeestä tuli näkyvämpi J. D. Vancen tultua vuonna 2024 valituksi Donald Trumpin varapresidenttiehdokkaaksi. Vuonna 2019 katolilaiseksi kääntynyt Vance määrittelee itsensä postliberaaliksi. George Washingtonin yliopiston politiikan tutkimuksen professori Julian Waller on huomauttanut Vancella olevan postliberalismin lisäksi muitakin vaikutteita Trumpin kaltaisista populisteista Peter Thieliin. Postliberaalit ovat ajaneet visiota Yhdysvaltain republikaanipuolueesta populistisena, työväenluokkaisena liikkeenä.

## Lähteet
Länghem

**Länghem** on taajama Tranemon kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 1&nbsp;091 asukasta vuoden 2023 lopussa.

## Lähteet

## Aiheesta muualla
Perustuslaillinen kriisi

**Perustuslaillinen kriisi** on tilanne, jossa poliittista erimielisyyttä ei kyetä ratkaisemaan yhteiskunnan sääntöjen, normien ja vakiintuneiden menetelmien mukaisella tavalla perustuslaillisen järjestyksen puitteissa. Käsite on kiistelty eikä sille ole yksiselitteistä määritelmää. Yksittäisten tapausesimerkkien kohdalla määritelmän täyttyminen jääkin usein epäselväksi. Perustuslailliseen kriisiin liittyy hallinnollisten instituutioiden keskinäinen konflikti ja kunnioituksen puute.

Perustuslaillisena kriisinä on viitattu Yhdysvaltain historiassa tapaukseen, jossa William Henry Harrison kuoli oltuaan presidenttinä vain kuukauden vuonna 1841 eikä selkeää menettelyä seuraajan asettamiseksi ollut. Samoin termiä on käytetty presidentti Andrew Jacksonin kieltäydyttyä toimeenpanemasta korkeimman oikeuden Worcester v. Georgia -päätöstä vuonna 1832. Potentiaalisia perustuslaillisia kriisejä on muissa tapauksissa vältetty. Richard Nixon kieltäytyi Watergate-skandaalin yhteydessä luovuttamasta nauhoitteita puhelinkeskusteluistaan yleiselle syyttäjälle, mutta Nixonin taipuminen korkeimman oikeuden määräykseen esti kriisin. Osa tutkijoista on lähestynyt Yhdysvaltain vuoden 2000 presidentinvaalien tulosta koskenutta kiistaa Floridassa perustuslaillisena kriisinä. Mahdollinen perustuslaillinen kriisi päättyi korkeimman oikeuden ratkaistua tuloksen George W. Bushin hyväksi. Donald Trumpin vallan aikana perustuslaillisen kriisin käsitteeseen on viitattu toistuvasti.

Venäjän perustuslaillisessa kriisissä presidentin ja parlamentin välien kriisiytyminen johti vuonna 1993 väkivaltaisuuksiin.

## Katso myös
* Australian vuoden 1975 perustuslaillinen kriisi

## Lähteet
Söderåkra

**Söderåkra** on taajama Torsåsin kunnassa Kalmarin läänissä Smålandin historiallisessa maakunnassa Ruotsissa. Taajamassa oli 940 asukasta vuoden 2023 lopussa.

## Lähteet

## Aiheesta muualla
Anders Johansson (koomikko)

**Anders ”Ankan” Mattias Roland Johansson** (s. 4. toukokuuta 1974 Linköping) on ruotsalainen näyttelijä, muusikko ja koomikko. Hän on kotoisin Linköpingistä ja toimi kouluaikoina basistina samassa yhtyeessä Lars Winnerbäckin kanssa. Lundin yliopistossa opiskellessaan Johansson alkoi tehdä huumoriohjelmia radioon ja televisioon Måns Nilssonin kanssa. Johansson on myös näytellyt elokuvissa ja osallistunut muun muassa *[[På spåret]]iin* ja *[[Suurmestari (brittiläinen televisiosarja)|Bäst i test]]iin*.
## Lähteet

## Aiheesta muualla
Anders Johansson

**Anders Johansson** on seuraavien ruotsalaisten henkilöiden nimi:

* Anders Johansson (s. 1962), rumpali
* Anders ”Ankan” Johansson (s. 1974), koomikko ja näyttelijä
Cuanhama

**Cuanhama** on kunta ja maakuntakeskus (2024-) Angolan eteläosassa Cunenen maakunnassa. 

Cuanhaman kuntaan kuuluvat Ondjivan () ja Mônguan kunnanosat. Käytännössä maakuntahallinto sijaistee Ondjivan kaupungissa. 

Se sijaitsee linnuntietä 952 kilometriä pääkaupunki Luandan keskustasta eteläkoilliseen. Maanteitse etäisyys on 1&nbsp;424 kilometriä. Ondjivassa toimii maakunnallinen Ondjiva Pereiran lentoasema (), joka on tunnettu myös nimellä Marraskuun 11. päivän lentoasema. Namibian raja-asema sijaitsee maanteitse noin 40 kilometriä kaupungista eteläkoilliseen. 


Aeroporto 11 de Novembro, Ondjiva.jpg| Lentoaseman matkustajaterminaalirakennusta (2007).

## Lähteet
Sofija Andruh’ovytš

**Sofija Andruh’ovytš** (; s. 17. marraskuuta 1982 Ivano-Frankivsk, Ukrainan SNT) on ukrainalainen kirjailija ja kääntäjä. Hänen läpimurtoromaaninsa oli *Feliks Avstrija* vuonna 2014. Se sijoittuu Andruh’ovytšin synnyinkaupunkiin (joka tuolloin oli nimeltään Stanyslaviv) 1900-luvun alussa, ja kirjan nimi viittaa Habsburgien tunnuslauseeseen. Muissakin romaaneissaan Andruh’ovytš käsittelee Ukrainan historiaa. *Amadoka* kertoo kolmessa osassa yhden perheen kolmen sukupolven tarinan 1930-luvun Stalinin vainoista Donbassin valtaukseen vuonna 2014.

Andruh’ovytš on vastaanottanut lukuisia palkintoja, muun muassa BBC:n ukrainankielisen toimituksen Vuoden kirja -palkinnon 2014, Kiovan puolalaisen instituutin Joseph Conrad -palkinnon 2015 ja saksalaisen Hermann Hesse -palkinnon 2024.
## Lähteet

## Aiheesta muualla
Itá (Paraguay)

**Itá** on kaupunki Paraguayn Centralin departementissa. Sen asukasluku vuonna 2022 oli 69&nbsp;049.

## Maantiede

Itá sijaitsee Paraguayn Centralin departementissa maan pääkaupunki Asunciónista länteen levittäytyvän Cordillera de los Altosin ylängön vasemmalla reunalla. Kaupunki voidaan mieltää osaksi pääkaupungin ulompaa metropolialuetta.

## Historia
Itán perusti kuvernööri Domingo Martínez de Irala vuonna 1539. Se oli alkujaan yksi ensimmäisistä alueen espanjalaisista linnoituksista ja myöhemmin siitä muodostui jesuiittojen toiminnan keskus. Alueen alkuperäisasukkaita olivat guaranit. Jesuiittojen karkottamisen jälkeen Itá oli yksi niin sanotuista *[[pueblos de indios]]*-kylistä. Kolmoisliiton sodan aikana joulukuussa 1868 alueella käytiin Itán-Ybatén taistelu, joka oli yksi pääkaupunki Asunciónin menetykseen päättyneestä taistelujen sarjasta. Itásta tehtiin oma piirikuntansa vuonna 1884.

## Talous
Itá on ympäröivän maaseudun kaupan keskus. Tärkeitä maatalouden tuotteita ovat esimerkiksi tupakka, appelsiinit, puuvilla ja sokeriruoko. Historiallisesti paikakkunta tunnettiin hunajan valmistuksesta. Myös sokeriruoko on ollut historiallinen tuote ja paikalla valmsitetaan esimerkiksi rommia.

## Väestö

Paraguayn vuoden 2022 väestönlaskennan mukaan Itán asukasluku oli 69&nbsp;049.

## Lähteet
Per Olof Ultvedt

**Per Olof Ultvedt** (5. heinäkuuta 1927 Kemi, Suomi – 21. marraskuuta 2006 Lidingö, Ruotsi) oli Suomessa syntynyt ruotsalainen taiteilija.

Ultvedt syntyi Suomessa vuonna 1927 ja muutti Ruotsiin vuonna 1938. Hän opiskeli Tukholman taideakatemiassa vuosina 1945–1950. Ultvedt aloitti uransa graafikkona, mutta vuodesta 1954 lähtien hän keskittyi mekaanisiin liikeveistoksiin, joita hän teki eri materiaaleista, kuten puusta ja metallista. 

Ultvedtin ensimmäinen vahvistettu näyttely oli vuonna 1954 Göteborgin Lorensbergs konstsalongissa yhdessä Haruo Sezakin kanssa. Hänen viimeisin näyttelynsä oli *Writing the History of the Future (The ZKM Collection)* ZKM-taide- ja mediateknologiakeskuksessa Karlsruhessa vuonna 2019. Hänen töitään on esitelty eniten Ruotsissa, mutta myös Yhdysvalloissa, Saksassa ja muualla. Ultvedtillä on ollut vähintään kaksi yksityisnäyttelyä ja 24 ryhmänäyttelyä viimeisen 65 vuoden aikana. Hän on osallistunut kahteen biennaaliin, joista merkittävin oli Venetsian biennaali vuonna 1962. Hän on ollut esillä myös Kasselin Documentassa ja New Yorkin MoMA PS1:ssä. Vuonna 1961 hän osallistui Tukholman Moderna museetin ”Rörelse i konsten” -näyttelyyn ja loi yhdessä Niki de Saint-Phallen ja Jean Tinguelyn kanssa kuuluisan ”Hon – en katedral” -näyttelyn vuonna 1966. Ultvedt tunnettiin erityisesti mekaanisista veistoksistaan, ja hän toteutti useita julkisia taideteoksia.

Ultvedt toimi Tukholman taideakatemian professorina vuosina 1968–1978 ja vararehtorina 1978–1980.

Ultvedtin teoksia on esitelty useissa merkittävissä gallerioissa ja museoissa, kuten Sperone Westwaterissa. Hänen teoksiaan on myyty huutokaupoissa useita kertoja, ja hinnat ovat vaihdelleet 10 dollarista 38&nbsp;620 dollariin teoksen koosta ja materiaalista riippuen. Vuodesta 2010 lähtien hänen korkein huutokauppahintansa on ollut 38&nbsp;620 dollaria teoksesta *Upp*, joka myytiin Bukowskisilla Tukholmassa vuonna 2012.

Ultvedtistä on kirjoitettu artikkeleita muun muassa *[[Daily Art Magazine]]*-, *[[ArtDaily]]*- ja *[[Los Angeles Times]]* -lehdissä. Viimeisin artikkeli, ”*Niki de Saint Phalle and the Nana Statues”*, julkaistiin *Daily Art Magazine* -lehdessä heinäkuussa 2024.

## Lähteet
Paula Rantakallio

**Paula Tuulikki Rantakallio** (1. heinäkuuta 1930 Kemi – 8. heinäkuuta 2012 Oulu) oli suomalainen lääkäri ja kansanterveystieteen professori.

Paula Rantakallio syntyi kauppias Arvi Elis Rantakallion ja Olga Emilia Lahden perheeseen. Hän tuli ylioppilaaksi Tornion yhteislyseosta 1949 ja valmistui Helsingin yliopistosta lääketieteen lisensiaatiksi 1957. Lääketieteen ja kirurgian tohtoriksi hän väitteli Oulun yliopistossa 1969 tutkimuksella *Groups at risk in low birth weight infants and perinatal mortality*. Rantakallio sai lastentautien erikoislääkärin pätevyyden 1965 ja terveydenhuollon erikoislääkärin pätevyyden 1988.

Rantakallio oli Helsingin yliopistollisen keskussairaalan amanuenssi 1952–1961 ja toimi samalla vs. kunnanlääkärinä eri kunnissa 1954–1960. Koskelan sairaalassa hän oli tilapäinen apulaislääkäri 1962–1963 ja useiden eri sairaaloiden lastenosastojen apulaislääkäri 1958–1966. Oulun lääninsairaalan ja sittemmin Oulun yliopistollisen sairaalan erikoislääkärinä Rantakallio toimi 1955–1977, Suomen Akatemian tutkijana 1972–1978 ja Oulun yliopistossa sosiaalipediatriikan dosenttina 1972–1978, lastentautiopin vt. apulaisprofessorina 1969–1970 ja kansanterveystieteen vt. professorina 1973, apulaisprofessorina 1978–1987 ja professorina 1987–1995.

## Lähteet
Safari-ralli 2025

**Safari-ralli 2025** oli rallin maailmanmestaruussarjan kilpailu kaudella 2025. Kilpailu järjestettiin 20.&ndash;23. maaliskuuta 2025 ja kilpailun huoltopaikka oli Naivashassa.

## Kilpailijat

Kilpailuun ilmoittautui 39 autokuntaa, joista kymmenen oli Rally1-autoja. Mukana oli myös WRC2-sarjassa kilpailevia autokunta sekä Afrikan mestaruussarjassa (ARC) kilpailevia autokuntia.

## Erikoiskokeet
Kilpailussa oli 21 erikoiskoetta, joiden yhteispituus oli . Rallissa oli  siirtymiä ja kokonaispituus oli .

## Tapahtumia
Kilpailun alla kerrottiin, että kuljettajat protestoivat FIA:n antamia sakkoja kielen käytöstä edellisessä Ruotsin rallissa. Kuljettajat aikovat olla hiljaa tai puhua vain omalla kielellään erikoiskokeiden jälkeisissä haastatteluissa.

Katsuta joutui kilpailemaan unen puutteessa ruokamyrkytyksen vuoksi.
Fourmaux keskeytti torstaina ensimmäisen erikoiskokeen jälkeen relevikaan, ja perjantaina ripustuksen vikaantumiseen. Fourmaux ei jatkanut lauantaina kilpailuun, vaan palasi sunnuntaina kilpailemaan lisäpisteistä.

Rovanperä joutui keskeyttämään viimeisenä päivänä sähköjärjestelmän vikaan.
Katsuta joutui keskeyttämään viimeisen erikoiskokeen jälkeen matkalla takaisin huoltoon Naivashaan.

## Tulokset

### Sunnuntain lisäpisteet

### Power Stage -sijoitukset

## Lähteet
Isoneulakala

**Isoneulakala** (*Echiodon drummondii*) on neulakaloihin kuuluva kalalaji. Lajia tavataan Atlantin itäosista.

## Koko ja ulkonäkö
Isoneulakala kasvaa useimmiten noin 24 cm pitkäksi ja voi suurimmillaan saavuttaa 30–41 cm:n pituuden. Ruumiinrakenteeltaan laji on hoikka ja ankeriasmaisen pitkänomainen. Kalalla ei ole vatsaeviä ja peräevä on selkäevää pidempi. Isoneulakala on selästään puenrtava ja väri vaalenee vatsaa kohden hopeanharmaaksi. 

## Levinneisyys ja elintavat
Isoneulakalaa tavataan Biskajanlahdelta pohjoiseen ja itään Britteinsaarille ja Pohjanmerelle Norjan ja ja Tanskan rannikolle. Kala elää lähellä pohjaa useimmiten noin 100 metrin syvyydessä ja saattaa olla kommensalistinen laji suurten merimakkaroiden kanssa. Sen ravintoa ovat äyriäiset ja pienet kalat ja joskus myös merimakkarat.

## Lähteet
Politis

**Politis** on ranskalainen vasemmistolainen aikakauslehti. Se on perustettu vuonna 1988 ja ilmestyy keskiviikkoisin. *Politis* tunnetaan globalisaation vastaisena ja ympäristöliikettä lähellä olevana.
## Lähteet

## Aiheesta muualla
* Lehden verkkosivut
Sud Ouest (sanomalehti)

**Sud Ouest** on Ranskan Bordeaux’ssa ilmestyvä vuonna 1944 perustettu alueellinen sanomalehti. Sillä on lisäksi kahdeksan paikallistoimitusta ympäri lounaista Ranskaa.
## Lähteet

## Aiheesta muualla
* Lehden verkkosivut
Dream Broker

**Dream Broker Oy** on suomalainen ohjelmistoyhtiö joka tekee ohjelmistoja online-videoiden hallintaan ja ryhmätyöhön sekä videokonferenseihin.
Päätoimisto sijaitsee Espoossa.

Yritys perustettiin vuonna 2007. Alkuun oli myynnissä online-videoiden hallinta-alustoja ja palveluita. Vuodesta 2012 alkaen Dream Broker laajensi muihin Pohjoismaihin, kuten Ruotsiin ja Tanskaan. Vuonna 2020 yhtiön liikevaihto nousi 10 miljoonaan euroon.

Dream Broker haki yrityssaneeraukseen 19. toukokuuta 2025.

Vuoden 2026 alusta alkaen Dream Broker on kerännyt huomiota tarjotessaan vaihtoehtoa puhtaasti eurooppalaisena ratkaisuna, joka vastaa kiihtyneeseen keskusteluun liittyen Suomen ja laajemmin Euroopan digisuvereniteettiin. Aihetta on käsitelty mm. MTV3 Huomenta Suomi -ohjelmassa yhteishaastattelussa Dream Brokerin toimitusjohtajan Mika Ahokkaan ja MEP Aura Sallan kanssa. 

## Lähteet
Cooper Black

**Cooper Black** on Oswald Bruce Cooperin suunnittelema ja vuonna 1922 julkaistu, muodoiltaan muhkea sans serif -kirjaintyyppi. Se perustuu Cooperin aiemmin suunnittelemaan Cooper Old Style -kirjaintyyppiin. Vuonna 1924 kirjaintyypin oikeudet osti Dresdenissä toimiva Schriftguß AG, jossa sitä täydennettiin kursiivilla.

Vaikka Cooper Black on suunniteltu yli sata vuotta sitten, se on luonteeltaan yllättävän moderni, ja kirjainten vahvat, mutta samalla pehmeät muodot tekevät siitä moneen käyttötarkoitukseen sopivan kirjaintyypin. Erityisen hyvin Cooper Black sopii suuriin otsikoihin ja mainoksiin. Useat fonttivalmistajat, kuten Bitstream ja URW,  ovat tehneet Cooper Blackista omat digitaaliset versionsa.

## Lähteet
Hietajärvi (Salla)

**Hietajärvi** on rantaviivaltaan mutkitteleva järvi Sallassa Lapissa. Sallan lounaisosassa sijaitsevan järven pinta-ala on noin 1,9 neliökilometriä. Etäisyys Rovaniemeltä on 112 kilometriä itään.

## Maantiede
Hietajärven rantaviivan pituus on 19&nbsp;646 metriä. Järvi kapenee kaakosta kohti luodetta, joskaan ei tasaisesti. Järven luoteisinta osaa kutsutaan nimellä Hietajärvenpää, sen itäpuolella sijaitsee Lohiselkä. Järven keskivaiheilla sijaitsee Sippalaisenniemi, jonka kohdalla järven leveys on alle sata metriä. Noin 400 metriä pitkä ja 40–50 metriä leveä Pitkäniemi jakaa järven kaakkoisosaa. Hietajärvi on suhteellisen matala, sen pinta-alasta noin kymmenesosa on vähintään kuusi metriä syvä. Syvin piste, noin kymmenen metriä, sijaitsee järven luoteisosassa.

Hietajärven etelänpuoleisella rannalla sijaitsee Morottaja ja sen kaakkoispuolella Lomakylä. Pohjoisenpuoleisella rannalla sijaitsee Hietajärvenharju, jonka pohjoispuolella on lukuisia pieniä vakavesiä, kuten Pirttilampi (244,6 metriä merenpinnan yläpuolella). Hietajärvenharjun leveys on vähimmillään noin sata metriä. Hietajärven eteläpuolitse kulkee valtatie 5.

Hietajärven tulouoma on nimetön virtavesi, joka alkaa kaakosta Karhujärveltä (263,1 metriä merenpinnan yläpuolella). Järvien välinen etäisyys on noin 700 metriä. Hietajärven lasku-uoma on etelään Siikajärveen (248,0 metriä mpy) virtaava Hietajoki. Järvien välinen etäisyys on noin 1,3 kilometriä.

Hietajärven vesitilavuus on 5&nbsp;170&nbsp;000 kuutiometriä.

Hietajärvi (65.394.1.055) kuuluu Isojärven alueeseen (65.394), joka on kolmannen jakovaiheen vesistö Kemijoen vesistössä (65). Toinen jakovaihe on Jumiskon voimalaitoksen valuma-alue (65.39) ja ensimmäinen jakovaihe on Kemijärven–Pelkosenniemen alue (65.3). Hietajärvi on kolmanneksi laajin valuma-alueensa 82:sta vähintään hehtaarin laajuisesta järvestä.

## Lähteet
Riippuvat sotilaat

**Riippuvat sotilaat** eli "roikkuvat" sotilaat ovat shakissa sotilasmuodostelmassa oleva saman puolen vierekkäisten sotilaiden pari, jotka ovat irrallaan muista sotilaista. Asetelman heikkous tai vahvuus riippuu pelin muista tekijöistä. 

## Lähteet
Germersheim

**Germersheim** on kaupunki Rheinland-Pfalzin osavaltiossa läntisessä Saksassa. Se sijaitsee osavaltionsa kaakkoiskolkassa. Varuskuntakaupunkina tunnettu Germersheim kuuluu Rein–Neckarin metropolialueeseen.

## Maantiede
Germersheim sijaitsee Reinin länsirannalla noin 23 kilometriä Karlsruhesta pohjoiseen.

## Historia
Ensimmäinen kirjallinen maininta Germersheimista on vuodelta 1090. Sitä ennen alueella oli asuttu satoja vuosia, jälkensä olivat jättäneet niin keltit, roomalaiset kuin frankitkin, jotka karkottivat roomalaiset vuonna 406. Germersheim sai kaupunkioikeudet 18. elokuuta 1276 Rudolf I Habsburgilaiselta. Varhainen uusiaika oli sotien leimaamaa, joista etenkin kolmikymmenvuotinen sota jätti arpensa ryöstelyineen ja väkiluvun vähenemisineen. Germersheimia alettiin linnoittaa 1834, mutta kun linnoitus oli valmis 1861, se oli asetekniikan kehityksen ansiosta auttamattoman vanhentunut ja esti kaupungin kehitystä.

1900-luvun suursotien välissä Germersheimin kehitys oli vaimeaa, sillä ainoa tulonlähde – sotilaat – olivat kaikonneet. Köyhtyneen kaupungin asukkaat äänestivät vuoden 1933 vaaleissa yli 40-prosenttisesti kansallissosialisteja. Toisen maailmansodan loppuvaiheessa Germersheimin miehittivät ranskalaisjoukot. Sodan jälkeen Germersheimin kehitys oli ripeää. Pormestari Siegfried Janzerin (virassa 1956–1981) johdolla rakennettiin uusia asuinalueita, kouluja ja siltoja. Sondernheimin kunta liitettiin Germersheimiin 1972.

Germersheimin vanhinta rakennuskantaa edustaa kirkko St. Jakobus, jonka historia alkaa 1200-luvulta.

## Talous ja liikenne
Germersheimin yrityksiin lukeutuvat muun muassa kalustevalmistaja Nolte, tekstiilien kierrätykseen erikoistunut Remitex GmbH ja logistiikka-alan ID Logistics GmbH. Germersheimin rautatieasema, Bahnhof Germersheim, avattiin 14. maaliskuuta 1864. Se sijaitsee osoitteessa Bahnhofstraße 13. Toinen rautatieasema on Bahnhof Sondernheim, se sijaitsee osoitteessa Germersheimer Straße 14. Germersheimissa yhtyvät maantiet Bundesstraße 9 ja Bundesstraße 35.

## Lähteet

## Aiheesta muualla
*Germersheim, Rheinland-Pfalz, Saksa — Sunrise, Sunset, and Daylength
Liittoneuvosto

**Liittoneuvosto** on nimitys, jota käytetään joidenkin liittovaltioiden hallintoelimistä:

* Itävallan liittoneuvosto, parlamentin ylähuone
* Saksan liittoneuvosto, parlamentin ylähuonetta vastaava hallintoelin
* Sveitsin liittoneuvosto, hallitusta ja valtionpäämiestä vastaava hallintoelin
* Venäjän liittoneuvosto, parlamentin ylähuone
Antti Asikainen

**Antti Asikainen** (s. 1985) on Valta kuuluu kansalle -puolueen puheenjohtaja. Hän kuvailee itselleen tärkeiksi teemoiksi yrittäjyyden, maaseudun elävöittämisen ja omavaraisuuden. Lähellä sydäntä ovat myös filosofia, taide ja kulttuuri.

## Politiikka
Asikainen on toiminut vuodesta 2024 Valta kuuluu kansalle -puolueen puheenjohtajana. Aikaisemmin hän toimi puolueen paikallisyhdistyksen puheenjohtajana Kouvolassa. Vuonna 2025 hän oli ehdolla kuntavaaleissa Kouvolassa sekä Kymenlaakson hyvinvointialueen vaaleissa. Hän ei kuitenkaan tullut valituksi kumpaankaan.

## Lähteet
Urheilupastori

**Urheilupastori** (joissain yhteyksissä myös **kisapappi** tai **liikuntapappi**) on sielunhoitoa ja hengellistä tukeva pastori, joka tarjoaa tukeaan urheiluyhteisöille, kuten urheilijoille, valmentajille, hallintohenkilöille tai heidän perheilleen. Urheilupastorien rooli vaihtelee seurojen määritelmä mukaan. Urheilupastorin työhön voi kuulua esimerkiksi vierailuja harjoituksissa, stadionilla tai urheilutapahtumissa. Monet urheilupapit hoitavat myös perinteisiä pastorin tehtäviä urheiluyhteisöissä. 

Urheilupastorin työ on usein suhteessa tapahtuvaa ja sitä kutsutaan myös ”läsnäololla palvelemiseksi”. Urheilupastorin rooliin voivat kuulua muun muassa:
* emotionaalisen, henkisen ja hengellisen tuen tarjoaminen; 
* urheilijoiden auttaminen suoritukseen liittyvissä kysymyksissä;
* ohjauksen tarjoaminen henkilökohtaisissa kriiseissä tai julkisuuskuvaan liittyvissä huolissa; tai
* yksilöiden tukeminen suurten muutosten kuten tragedioiden tai loukkaantumisten aikana.

## Joukkuelajit
Useissa urheilun pääsarjoissa joukkueiden parissa toimii urheilupastoreita. Pastoreita toimii muun muassa baseballin MLB:ssä, amerikkalaisen jalkapallon NFL:ssä, jääkiekon NHL:ssä, koripallon NBA:ssa, jalkapallossa MLS:ssä ja Englannin valioliigassa sekä moottoriurheilusarja NASCARissa. Baseballin parissa toimii Baseball Chapel, jääkiekossa Hockey Ministries International ja NASCARissa Motor Racing Outreach. Amerikkalaisen jalkapallon NFL:ssä jotkin joukkueet ovat palkanneet pastoreita suoraan joukkueeseen, kun taas toisissa pastorit palvelevat AIA:n kautta.

## Historia
Urheilupastori käynnistyi työmuotona 1960-luvulla. Suomen evankelis-luterilainen kirkko on osallistunut työmuotoon 1970-luvulta lähtien. Ensimmäisenä kisapappina olympialaisissa toimi Göran Hellberg 1980-luvulta lähtien toiminta virallistui. Hellberg toimi kisapappina vuoteen 2003, jonka jälkeen häntä seurasi tehtävässä Leena Huovinen. Evankelis-luterilaisen kirkon liikuntapappi Eeva-Liisa Helle-Lahti toimii Kuortaneen urheiluopistossa.

## Järjestöt
Urheilupastorien parissa toimii maailmanlaajuinen Global Sports Chaplaincy Association-järjestö. Merkittäviä kansallisia organisaatioita ovat Sports Chaplaincy UK (1991), Sports Chaplaincy Australia (1984), Sports Chaplaincy New Zealand (2013) ja Sports Chaplaincy South Africa (2015).

## Katso myös
* Kristinusko ja urheilu

## Lähteet
Mercedes-Benz B-sarja (W246)

**Mercedes-Benz B-sarja (W246)** on B-sarjan Mercedeksen toisen sukupolven henkilöautomalli, jota valmistettiin vuosina 2011–2018. *Sports toureriksi* kutsuttu hatchback-korinen M-segmentin pieni tila-auto poikkesi ensimmäisen sukupolven B-sarjasta paitsi muotoilun ja sisätilojen, myös akselistoratkaisujen ja vaihteistojen osalta. Malliin saatavilla olleet bensiinimoottorit ovat sylinteritilavuudeltaan 1,6–2,0 litraa ja dieselmoottorit 1,5–2,1 litraa. Vuoden 2015 paikkeilla vaihtoehdoksi tuli myös sähkömoottori.

Alkuvuodesta 2012 malliston B180 BE Premium Business -versio voitti *[[Tekniikan Maailma]]n* talviautotestin. Auton valteiksi todettiin hyvä ajettavuus ja mukavuus sekä lisävarusteena olleet, vertailun parhaat kaksois-ksenon-ajovalot.

Malli uudistui hieman tuotannon puolivälissä vuonna 2014, eniten ajovalojensa osalta. Samoihin aikoihin tuli markkinoille sähköinen Electric Drive -malli (**W242**), jonka moottorille ja akustolle myönnettiin kahdeksan vuoden tai sadan tuhannen kilometrin takuu. 

Toisen sukupolven B-sarjan lähimpiä kilpailijoita olivat sen valmistusaikana Renault Scenic III ja IV, Ford C-Max II sekä erityisesti vuonna 2014 esitelty BMW 2-sarjan Active Tourer.

## Lähteet

## Aiheesta muualla
Brown & Brown

**Brown & Brown, Inc.** on New Yorkin pörssiin listattu vakuutusmeklariyhtiö. J. Adrian Brown perusti sen serkkunsa Charles Owenin kanssa Floridan Daytona Beachissa vuonna 1939. Yhtiön alkuperäinen nimi oli Brown & Owen.

Brown & Brownin toimitusjohtaja oli vuosina 1961–2009 J. Adrian Brownin poika J. Hyatt Brown. Tänä aikana siitä tuli yksi maailman suurimmista vakuutusmeklariyhtiöistä. Vuonna 2021 Brown & Brown oli Yhdysvaltain viidenneksi ja maailman kuudenneksi suurin itsenäinen vakuutusten välittäjä. Huhtikuussa 1993 yhtiö yhdistyi Poe & Associatesin kanssa. Yrityksen uudeksi nimeksi tuli Brown & Brown. J. Hyatt Brownin poika J. Powell Brown seurasi isäänsä toimitusjohtajana vuonna 2009. Brown & Brown saavutti miljardin dollarin liikevaihdon vuonna 2012.

Brown & Brownilla on toimistoja Yhdysvalloissa, Kanadassa, Irlannissa, Isossa-Britanniassa, Bermudalla ja Caymansaarilla. Yritys sisällytettiin S&P 500 -indeksiin vuonna 2021.

## Lähteet

## Aiheesta muualla
* Viralliset sivut
Akoon Kuek

**Akoon Kuek** (s. 10. toukokuuta 2004 Vaasa) on suomalainen jalkapalloilija. Kuek edustaa Veikkausliigassa pelaavaa Vaasan Palloseuraa. Pelipaikaltaan hän on keskikenttäpelaaja.

## Seuraura
Kuek on FC Kiiston ja Vaasan Palloseuran kasvatti. Hän pelasi ensimmäisen ottelunsa Palloseuran akatemiajoukkueessa vuonna 2021. Hän debytoi edustusjoukkueelle 2022 liigacupissa ja allekirjoitti kaksivuotisen sopimuksen kauden loputtua. Kuek teki debyyttinsä Veikkausliigassa 19. huhtikuuta 2023, korvaten Evgeni Bashkirovin kentällä. Kuek allekirjoitti kaksivuotisen jatkosopimuksen kauden 2024 päätyttyä.

## Lähteet

## Aiheesta muualla
* Akoon Kuek Palloliiton sivuilla 
* Akoon Kuek Transfermarkt-sivustolla
Sommen

**Sommen** on taajama Tranåsin kunnassa Jönköpingin läänissä Smålandin historiallisessa maakunnassa Ruotsissa. Taajamassa oli 740 asukasta vuoden 2023 lopussa.

## Lähteet

## Aiheesta muualla
Sommen (järvi)

**Sommen** on Ruotsin Itä-Götanmaan ja Smålannin rajalla sijaitseva järvi, jonka pinta-ala on 157 neliökilometriä ja suurin syvyys 53 metriä. Sommenissa on noin 300 saarta, ja siellä kalastetaan nieriää.
## Lähteet

## Aiheesta muualla